ΓΡΑΠΤΗ ΕΡΩΤΗΣΗ E-0951/96 υποβολή: Viviane Reding (PPE) προς την Επιτροπή (26 Απριλίου 1996)

Θέμα: Προβλήματα με τους τελωνειακούς ελέγχους

Ποιά μέτρα σχεδιάζονται σε απάντηση των ακόλουθων επικρίσεων που διατυπώθηκαν από την Επιτροπή της Ενώσεως Οικονομικών Υπαλλήλων Ευρώπης (UFE) την 22α Σεπτεμβρίου 1995;

«Η UFE επικρίνει το γεγονός ότι η ποιότητα των τελωνειακών ελέγχων είναι συχνά ανεπαρκής. Οι τελωνειακοί έλεγχοι διεξάγονται υπό συνθήκες μεγάλης ροής πληροφοριών και αγαθών, που συνιστούν οι μαζικές μεταφορές. Όλα αυτά δεν μπορούν πλέον να αντιμετωπισθούν με τις εφαρμοζόμενες μέχρι σήμερα μεθόδους ελέγχου.

Ο έγγραφος διακανονισμός είναι ανεπαρκής λόγω επαναλαμβανόμενων κρουσμάτων νοθεύσεως.

Ο αριθμός των τελωνειακών ελέγχων είναι μικρός, ο έλεγχος της ταυτότητας ανεπαρκής, ενώ η διαχείριση του συστήματος σφραγίδων ξεπερασμένη. Οι απλοποιημένες διαδικασίες και η διαδικασία διαμετακομίσεως, δηλαδή οι διαδικασίες εκείνες που αποβλέπουν στην αντιμετώπιση των μαζικών μεταφορών, συνιστούν τις μεγαλύτερες αδυναμίες του συστήματος.

Οι τελενειακές διαδικασίες αποβλέπουν συχνά στην αντιμετώπιση του μεγάλου όγκου των μεταφορών και δεν μπορούν να επικεντρωθούν σε τομείς κινδύνου.

Πολλές υπηρεσίες πάσχουν επίσης από έλλειψη εξοπλισμού. Η επεξεργασία των πληροφοριών είναι ανεπαρκής τόσο σε κεντρικό όσο και σε αποκεντρωμένο επίπεδο.»

Απάντηση του κ. Monti, εξ ονόματος της Επιτροπής (3 Ιουλίου 1996)

Αν και η Επιτροπή δέχεται με ενδιαφέρον τις γνώμες και τις συμβουλές της UPF, συνδικαλιστικής οργάνωσης με την οποία διατηρεί καλές σχέσεις εδώ και πολλά χρόνια, πρέπει να τοποθετήσει τις κριτικές της Ένωσης αυτής στο ανάλογο πλαίσιο.

Πράγματι, ο κοινοτικός τελωνειακός κώδικας ((Κανονισμός (ΕΟΚ) αριθ. 2913/92 του Συμβουλίου, της 12ης Οκτωβρίου 1992, ΕΕ L 302 της 19.10.1992. )), και οι διατάξεις εφαρμογής του ((Κανονισμός (ΕΟΚ) αριθ. 2454/93 της Επιτροπής της 2ας Ιουλίου 1993, ΕΕ L 253 της 11.10.1993, όπως τροποποιήθηκε τελευταία από τον κανονισμό (ΕΚ) 482/96 της Επιτροπής της 19ης Μαρτίου 1996, ΕΕ L 70 της 20.3.1996. )) που αποτελούν συλλογή και απλοποίηση της τελωνειακής νομοθεσίας, εφαρμόζονται από δεκαπέντε διαφορετικές τελωνειακές διοικήσεις με απόλυτο σεβασμό της αρχής της επικουρικότητας, υπό την άμεση ευθύνη των κρατών μελών. Οι νομικές αρμοδιότητες της Επιτροπής σχετικά με το θέμα αυτό είναι ιδιαίτερα περιορισμένες. Ιδιαίτερα, όλα τα θέματα που αφορούν τους ανθρώπινους πόρους και την υλική οργάνωση των καθηκόντων παραμένουν αποκλειστικά στην εθνική αρμοδιότητα του κάθε κράτους μέλους.

Ωστόσο, για να υπάρξει εγγύηση της ισότιμης εφαρμογής των κοινοτικών τελωνειακών κανόνων στα εξωτερικά σύνορα της Κοινότητας, η Επιτροπή προσπαθεί να ευνοήσει την εκπόνηση μέτρων που μπορούν να εξασφαλίσουν την αποτελεσματικότητα της δράσης αυτών των δεκαπέντε διοικήσεων, ιδίως όσον αφορά τους τελωνειακούς ελέγχους, τις απλοποιημένες διαδικασίες και την ανάπτυξη της πληροφορικής. Πολλά από τα μέτρα αυτά περιέχονται στην πρόταση απόφασης που αφορά την υιοθέτηση ενός προγράμματος δράσης των κοινοτικών τελωνειακών υπηρεσιών (Douane 2000) ((Κοινή θέση: ΕΕ C37 της 09.2.1996. )) που η Επιτροπή υπέβαλε στο Κοινοβούλιο και στο Συμβούλιο στις 6 Απριλίου 1995.

Όσον αφορά τους τελωνειακούς ελέγχους, πρέπει να υπογραμμιστεί ότι είναι υλικά αδύνατο να πραγματοποιούνται συστηματικοί έλεγχοι, σε υλικό ή σε έγγραφα, σε όλες τις φορτώσεις εμπορευμάτων. Οι έλεγχοι αυτοί θα έθιγαν την ομαλότητα του νόμιμου εμπορικού εμπορίου και θα καταχρέωναν δυσανάλογα τους ανθρώπινους και διοικητικούς πόρους των τελωνειακών διοικήσεων. Στο εξής, για να υπάρξει, ωστόσο, εγγύηση της βιωσιμότητας των ενεργειών εισαγωγής και εξαγωγής, είναι αναγκαίο να ευνοηθούν και να αναπτυχθούν νέες μέθοδοι εργασίας σε όλο το τελωνειακό έδαφος της Κοινότητας. Έτσι, η Επιτροπή ευνοεί την προσφυγή σε τεχνικές ανάλυσης των κινδύνων, που επιτρέπουν τον εκ των προτέρων προσδιορισμό, μέσω συγκεκριμένων παραμέτρων, των φορτώσεων που θα πρέπει να αποτελέσουν το αντικείμενο πλήρων ελέγχων. Έχει γίνει η επεξεργασία κατευθυντηρίων γραμμών για τη χρήση των τελωνειακών υπηρεσιών με τη βοήθεια των κρατών μελών. Επίσης, γίνονται εργασίες, στο πλαίσιο της Επιτροπής σχετικά με τις τεχνικές λογιστικού ελέγχου που θα επιτρέψουν μια μελέτη των εσωτερικών μηχανισμών πριν ή μετά από τις τελωνειακές διατυπώσεις. Γίνεται επίσης η επεξεργασία κατευθυντηρίων γραμμών, κατά το παράδειγμα αυτών που υπάρχουν, όσον αφορά την ανάλυση κινδύνων. Η προσφυγή στις νέες αυτές μεθόδους εργασίας επιτρέπει ακριβώς να προληφθεί και να αντιμετωπιστεί αποτελεσματικά η απάτη, με τη συγκέντρωση των διαθέσιμων πόρων στους τομείς κινδύνου, με την γρήγορη εξακρίβωση των ανωμαλιών. Ωστόσο, η χρησιμοποίηση παρόμοιων μεθόδων εργασίας δεν μπορεί να αποκλείει τη χρήση σφραγίδων σύμφωνα με τις προβλεπόμενες λεπτομέρειες στον κοινοτικό τελωνειακό κώδικα, εφόσον αυτές αποτελούν, για τις περιπτώσεις όπου προβλέπονται ρητώς, την υλική απόδειξη ότι ολοκληρώθηκαν οι διατυπώσεις (παραδείγματος χάρη για τις διαδικασίες εξαγωγής).

Εξάλλου, η Επιτροπή προσπαθεί τώρα να εξετάσει τον τρόπο με τον οποίο προσέφυγε στις απλοποιημένες διαδικασίες, ώστε να τις προωθεί αρμονικά, με την επιφύλαξη ότι οι ενδιαφερόμενοι οικονομικοί φορείς, προσφέρουν τις αναγκαίες εγγυήσεις για την παροχή τους. Έτσι, σχετικά με το θέμα αυτό πραγματοποιήθηκε ενέργεια παρακολούθησης το 1996, με στόχο να αξιολογηθούν στα κράτη μέλη οι πρακτικές λεπτομέρειες αυτών των απλοποιημένων διαδικασιών.

Όσον αφορά τον εξοπλισμό των τελωνειακών υπηρεσιών, η Επιτροπή έχει σαν στόχο να αναπτύξει γενικά την προσφυγή στη μηχανοργάνωση των τελωνειακών διαδικασιών στο πλαίσιο στρατηγικής που θα λαμβάνει υπόψη της τα ήδη υπάρχοντα συστήματα στα κράτη μέλη. Έχει αρχίσει με τη βοήεια των τελευταίων, εμπεριστατωμένη μελέτη. Όσον αφορά την κοινοτική και κοινή διαμετακόμιση, η μηχανοργάνωση των διαδικασιών προβλέπεται για το 1998 ώστε να υπάρξει αποτελεσματικότερη καταπολέμηση της απάτης. Σήμερα, το σύστημα μετάδοσης πληροφοριών SCENT περιλαμβάνει ένα σύστημα έγκαιρης προειδοποίησης που δίνει ορισμένα αποτελέσματα, ιδίως για τους μεγάλους άξονες που χρησιμοποιούνται για τα ευαίσθητα προϊόντα.

Κατά γενικό τρόπο, έχει σημασία να σημειωθεί ότι ο ρόλος των τελωνείων στο σημερινό πλαίσιο είναι ιδιαίτερα ευαίσθητος και στρατηγικός. Οι διοικήσεις που είναι επιφορτισμένες με την εφαρμογή της τελωνειακής νομοθεσίας υποχρεούνται να τηρούν την αναγκαία ισορροπία ανάμεσα στην αποτελεσματικότητα των ελέγχων και την διευκόλυνση του νόμιμου εμπορίου. Ο ρόλος τους είναι, στην πραγματικότητα, να προστατεύουν τους πολίτες και την οικονομία εξασφαλίζοντας πάντα τη σωστή λειτουργία του διεθνούς εμπορίου, που είναι θεμελιώδης για την ευημερία των κρατών μελών. Για το σκοπό αυτό, η Επιτροπή, ως θεματοφύλακας των συνθηκών, θα συγκεντρώσει κάθε γνώμη των εμπορικών εταίρων για να εγγυηθεί την ισορροπημένη διαχείριση της τελωνειακής ένωσης.